**Otvorený list žiakom a rodičom**

Keď pred 16 rokmi nastala zmena vo vzdelávaní na stredných zdravotníckych školách a nový študijný odbor *zdravotnícky asistent* nahradil odbor *všeobecná sestra,* hlboko nás to zasiahlo – učiteľov aj žiakov. Zrazu akoby ostalo málo toho, čo sme mohli našich žiakov – zdravotníckych asistentov naučiť. Vtedajší žiaci chceli vedieť viac a boli na to emočne aj osobnostne pripravení. Preto sme ich spočiatku často učili aj nad rámec nových učebných osnov. Neskôr to už nešlo – vymedzené kompetenčné hranice nebolo možné prekročiť.

Dlhé roky sme sa prostredníctvom Asociácie stredných zdravotníckych škôl Slovenskej republiky snažili o zmenu vo vzdelávaní zdravotníckych asistentov. Argumentovali sme skúsenosťami z praxe, nedostatkom kvalifikovaného zdravotníckeho personálu, ale aj postavením zdravotníckych asistentov v Českej republike. Prvým naším úspechom bola zmena štátneho vzdelávacieho programu v učebných osnovách predmetov *základy ošetrovania a asistencie* a *odborná klinická prax* v roku 2012. Konečne sme mohli naučiť našich žiakov viac odborných výkonov. Ale skutočná zmena nastala až v tomto roku. Od 1.marca 2017 nadobudla platnosť Vyhláška Ministerstva zdravotníctva Slovenskej republiky č. 28/2017 o rozsahu praxe v niektorých zdravotníckych povolaniach ktorou sa výrazne posilnili kompetencie zdravotníckych asistentov. Pribudli odborné výkony, ktoré môže zdravotnícky asistent vykonávať samostatne, ďalšie na základe indikácie lekára alebo v spolupráci so sestrou či lekárom. Tieto zmeny privítali školy, ale aj zamestnávatelia. Ich aplikáciou v praxi bude zdravotná starostlivosť pre pacientov viac dostupná – odbremenia sa sestry, ktoré sa následne budú môcť viac venovať špecializovaným činnostiam. Asistencia pri výkonoch sa teda zmenila na samostatnú prácu. Jedným dychom treba dodať, že pribudla aj *zodpovednosť.* Veľa zodpovednosti: za kvalitnú teoretickú, ale predovšetkým praktickú prípravu, za uskutočnený odborný výkon. Profesia *zdravotnícky asistent* prestáva byť vnímaná ako pomocná sila bez kompetencií. Zdravotnícky asistent sa stáva samostatne pracujúcim a zodpovedným článkom zdravotníckeho ošetrovateľského tímu. Bude viac spoločensky docenený a verme, že aj finančne ohodnotený.

Je samozrejmé, že nové odborné kompetencie prinášajú zvýšené požiadavky na vzdelávanie a dochádzku žiakov do školy počas štúdia. Teraz ešte väčšie opodstatnenie nadobúdajú podmienky učebných osnov odbornej zložky vzdelávania v štátnom vzdelávacom programe o povinnosti absolvovať 90% vyučovacích hodín praktickej prípravy profilových predmetov a odbornej klinickej praxe pre postup do vyššieho ročníka, resp. k vykonaniu maturitnej skúšky.

Milí „naši“ študenti! My, učitelia, vás chceme naučiť všetky nové poznatky a zručnosti tak, aby ste ihneď po ukončení štúdia na našich školách boli pripravení pracovať v zdravotníckom tíme na úrovni požadovanej zdravotníckymi zariadeniami. Obraciam sa na vás s požiadavkou, aby ste sa cieľavedome a predovšetkým systematicky pripravovali na vyučovanie. Buďte žiakmi, ktorí chcú byť úspešní a chcú vedieť viac. Neuspokojte sa s priemernosťou a využite to, čo vaši predchodcovia nemali – možnosť počas štúdia získať kompetencie vykonávať vysoko odborné zdravotnícke výkony.

Vážení rodičia! Stredné zdravotnícke školy sú špecifické. Veľká časť vyučovania prebieha v nemocniciach a zariadeniach sociálnej starostlivosti. Vaše deti počas praxe pracujú v reálnych podmienkach so skutočnými ľuďmi – pacientmi. Tu nesmie dôjsť k žiadnej chybe. Základným predpokladom zvládnutia všetkých odborných výkonov je príprava na vyučovanie a účasť na vyučovaní - predovšetkým na odbornej praxi. Žiadam vás preto o zvýšenú mieru spolupráce predovšetkým v oblasti dochádzky do školy. Pri ospravedlňovaní vašich detí z vyučovania berte do úvahy podmienky štátneho vzdelávacieho programu o povinnosti absolvovať 90% vyučovacích hodín praktickej prípravy profilových predmetov a odbornej klinickej praxe a tiež rešpektujte úpravy vo Vnútornom poriadku školy.

Pred nami je obdobie, kedy budeme bilancovať končiaci sa rok a dáme si predsavzatia pre rok nadchádzajúci. Keďže máme spoločný cieľ – vzdelávať a vychovávať našich žiakov tak, aby boli dokonale pripravení vykonávať svoje budúce povolanie a na ktorých bude hrdá škola, rodičia i samotní žiaci, dajme si aj jedno spoločné predsavzatie: *Nech vzťahový trojuholník, ktorého strany sú učitelia, žiaci a rodičia, bude rovnostranný.* Nebude to ľahké, ale spoločným úsilím to určite zvládneme.

Mgr. Miroslav Bednár  
riaditeľ školy